इत्थों दे लोकें दा आखना ऐ जे ए पत्थर गै बरागी दी जटें दी भस्म न। तयूनी दे किले च राजे दा इक चाचा पिछले बरे थमां कैद ऐ। आखदे न ओ रणजीतसिंह ते अंग्रेज सरकारै दे मुआयदे परैंत बी हिमालय दे राजें दियें उनें परानियें चालें कोला बाज नेईं हा आया जिन्दे कन्ने उनें लुट-खसुट्ट करियै निक्के बड्डे राज बनाई लैते हे। ओ भुल्ली गेया हा जे (30) त्री बरे पैह्लें जे किश कनूनै बरुद्ध नेईं हा समझेया जन्दा, ओ अज्ज सतलुज दे दौनें पासें कनूनी जुरम ऐ। दक्खनै पासै, बहादरपुर ते चम्पा दे किले न जेड़े पिछली सदी च गोरखें बनवाए हे। मेरे अपने देस आस्ट्रिया आंगर इत्थें बी ए किले निक्के मुट्टे जालमें आस्तै पनाह्-गाहें दा कम्म दिंदे रेह न, जित्थें ओ राह्गीरें ते इत्थों दे बसनीके गी अन्नेबाह् लुट्टियै, लोटी दा सम्यान लेइयै आई छपदे हे। हुन हिन्दोस्तानै च नेईं लुटमार बन्द होई गेई ऐ ते हर कोई सतलुज दी खब्बी बक्खी, कम्पनी गी अपनी समर्था मताबक नजराना देइयै ओदी रक्खेया हेठ आई सकदा ऐ। सज्जी बक्खी रणजीतसिंह दा राज ऐ ते ओ अपनी मर्जी मताबक जे किश टैक्स लाना चाह लाई सकदा ऐ।